作者:趙以夫
標題:賀新郎
內容:春事渾如客。趁新晴、花驄驕駿，紵衫輕窄。臘甕初傾光欲動，笑把黃甘旋擘。更喜得、酒朋詩敵。陶寫襟懷觴詠裡，似風流、王謝當年集。忘爾汝，任爭席。疏簾畫舫梅妝白。看斜陽、波心鏡面，照伊顏色。飄緲笙歌天上譜，一刻千金莫惜。誰通道、高樓佔得。柳外暝煙人去也，但月鉤、冷浸闌干溼。知過了，幾寒食。